Skaidrojums par konsolidētā pašvaldību budžeta izpildi

# Vispārīgie principi

Konsolidētais pašvaldību budžeta izpildes pārskats 2024. gadā sagatavots atbilstoši naudas plūsmas principam un tajā apkopota informācija par 43 pašvaldību (36 novadu pašvaldības un septiņas valstspilsētu pašvaldības) pārskata perioda ieņēmumiem, izdevumiem, funkcionālajām kategorijām un budžeta finansēšanu.

Konsolidētajā pārskatā ietverta **43** pašvaldību budžetu izpilde

Konsolidēto pašvaldību budžeta izpildes pārskatu veido pašvaldību pamatbudžeta un ziedojumu un dāvinājumu budžetu izpilde, summējot un konsolidējot savstarpējos transfertus starp pašvaldībām un savstarpējos transfertus starp budžeta veidiem pašvaldību budžetu izpildes pārskatos.

Pārskatos sniegtajai informācijai par pašvaldību konsolidēto pamatbudžetu, ziedojumiem un dāvinājumiem noteikts būtiskuma līmenis **18 875 000 *euro* un 10%**, ar kuru sākot pārskatos sniedz skaidrojumu par attiecīgā budžeta izpildes posteni.

# Konsolidētā pašvaldību budžeta izpilde

K**onsolidētā pašvaldību** **budžeta ieņēmumi** 2024. gadā (ieskaitot ieņēmumus no ziedojumiem un dāvinājumiem) veido 3 747,8 milj. *euro* vērtībā, kas ir par 268,7 milj. *euro* jeb 7,72% vairāk nekā 2023. gadā.

Konsolidētā pašvaldību budžeta ieņēmumi –

**3 747 772 281** *euro*

*20.1. attēls. Konsolidētā pašvaldību budžeta ieņēmumi 2015. – 2024. gads(milj. euro)*

2024. gadā pēc ekonomiskās būtības proporcionāli lielāko ieņēmumu daļu 2 364,0 milj. *euro*, jeb 63,08% no kopējā ieņēmumu apjoma veido nodokļu ieņēmumi, kas ir par 238,4 milj. *euro* jeb 11,21% lielāki salīdzinājumā ar 2023. gadu. Pārskata periodā 99,22% no nodokļu ieņēmumiem pašvaldību kopbudžetā veido iedzīvotāju ienākuma nodoklis (IIN) – 89,18% un nekustamā īpašuma nodoklis (NIN) – 10,04%. Palielinājums galvenokārt saistīts ar minimālās algas paaugstināšanos no 620 *euro* līdz 700 *euro* (skatīt Skaidrojumu par konsolidēto valsts budžeta izpildi).

Otra lielākā ieņēmumu daļa 29,39% no kopējiem ieņēmumiem ir transferti – 1 101,3 milj.*euro* vērtībā, kas ir tikai par 13,9 milj. *euro* jeb 1,28% lielāki nekā 2023. gadā. Salīdzinoši nelielais pieaugums saistīts ar ierobežotu pašvaldību Eiropas Savienības fondu pieejamību, kā rezultātā 2024. gadā realizēja mazāk investīciju projektu.

Maksas pakalpojumi un citi pašu ieņēmumi veido 176,2 milj. *euro,* kas ir par 16,0 milj. *euro* jeb 9,99% vairāk nekā 2023. gadā. Šim ieņēmumu postenim bija tendence saglabāties relatīvi vienādā līmenī 2015. – 2019. gadu periodā, veidojot aptuveni 122 – 128 milj. *euro*. 2020. gadā maksas pakalpojumi un citi pašu ieņēmumi strauji samazinās līdz 106,8 milj. *euro*, kas galvenokārt pamatojams ar pandēmiju, kuras laikā daudzi maksas pakalpojumi sabiedrībai nebija pieejami. Sākot ar 2022. gadu, samazinoties pandēmijas ierobežojumiem un pieaugot pakalpojumu cenām inflācijas, kā arī ar digitalizācijas procesu ieviešanu saistīto sākotnējo izmaksu dēļ, maksas pakalpojumiem un citiem pašu ieņēmumiem novērojams pieaugums.

Pārējie ieņēmumi (nenodokļu ieņēmumi, ārvalstu finanšu palīdzība, ziedojumi un dāvinājumi) 2024. gadā kopsummā veidoja 106,3 milj. *euro* jeb 2,84% no pašvaldību konsolidētajiem ieņēmumiem. Nenodokļu ieņēmumi bija 98,8 milj. *euro*, kas ir par 1,3 milj. *euro* jeb 1,36 % vairāk nekā iepriekšējā pārskata periodā. Ārvalstu finanšu palīdzība samazinājās līdz 6,7 milj. *euro*, kas ir par 0,8 milj. *euro* jeb 10,13% mazāk salīdzinot ar iepriekšējo pārskata periodu. Ziedojumi un dāvinājumi 2024. gadā veidoja 771,3 tūkst. *euro*, kas ir par 188,9 tūkst. *euro* jeb 19,68% mazāk nekā 2023. gadā.

**Konsolidētā pašvaldību budžeta izdevumi** 2024. gadā veido 3 796,1 milj. *euro*, kas ir par 161,1 milj. *euro* jeb 4,43% lielāki nekā 2023. gadā. Pēdējo 10 gadu laikā konsolidētiem pašvaldību budžeta izdevumiem, līdzīgi kā pašvaldību konsolidētiem ieņēmumiem, ir tendence pieaugt.

Konsolidētā pašvaldību budžeta izdevumi –

**3 796 082 426** *euro*

*20.2. attēls. Konsolidētā pašvaldību budžeta izdevumi atbilstoši ekonomiskajām kategorijām 2015. – 2024. gads (milj. euro)*

Proporcionāli lielāko izdevumu daļu – 87,16 % no kopējiem izdevumiem atbilstoši ekonomiskajām kategorijām 2024. gadā veido uzturēšanas izdevumi, kas kopsummā veido 3 308,8 milj. *euro* un salīdzinājumā ar 2023. gadu tas ir palielinājums par 248,4 milj. *euro* jeb 8,12%. Kapitālie izdevumi 2024. gadā samazinājās par 87,4 milj. *euro* un veido 487,3 milj. *euro,* kas ir 15,21% samazinājums attiecībā pret iepriekšējo pārskata periodu. Šīs izmaiņas galvenokārt veidojas straujās inflācijas un būvizmaksu pieauguma dēļ, kas savukārt ievērojami ierobežo jaunu būvprojektu īstenošanu pašvaldībās.

Lielākie pašvaldību konsolidētā budžeta izdevumi pārskata periodā atbilstoši funkcionālajām kategorijām, līdzīgi kā 2023. gadā, novirzīti izglītības funkcijas nodrošināšanai, kas ir 1 704,7 milj. *euro* jeb 44,91% no kopējiem pašvaldību konsolidētajiem izdevumiem. Salīdzinot ar iepriekšējo pārskata periodu, izdevumi izglītības jomā pieauga par 141,8 milj. *euro* jeb 9,08% (skatīt 20.3. attēlu). Pieaugums saistīts ar izdevumiem pirmsskolas izglītības iestāžu un vispārizglītojošo skolu ikdienas uzturēšanai un darbībai, interešu un profesionālajai izglītībai, pārējo darbinieku atlīdzībai, mācību procesa nodrošināšanai un citiem mērķiem. No kopējā izdevumu apjoma izglītības funkciju nodrošināšanai 1245,1 milj. *euro* jeb 73,2%, veido izdevumi atlīdzībai.



*20.3. attēls. Pašvaldību konsolidētā budžeta izdevumi atbilstoši funkcionālajām kategorijām 2023. gadā un 2024. gadā (milj. euro)*

Salīdzinot 2024. gada pašvaldību konsolidētā budžeta izdevumus atbilstoši funkcionālajām kategorijām ar 2023. gadu, lielākais procentuālais izdevumu samazinājums ir novērojams vides aizsardzības funkcijām par 4,04% un ekonomiskās darbības funkcijām 4,05%. Lielākais absolūtais samazinājums novērojams ekonomiskās darbības nodrošināšanas funkcijā – 23,2 milj. *euro*.

Lielākais pašvaldību izdevumu procentuālais palielinājums pārskata periodā ir novērojams aizsardzības funkciju nodrošināšanā – 1 025,47%. Lai arī šis ir visstraujākais izdevumu pieaugums, izdevumi aizsardzības funkciju nodrošināšanai pašvaldībās veido vien 0,0004% no konsolidētiem budžeta izdevumiem un ir 14 935 *euro.* Sabiedriskās kārtības un drošības funkciju īstenošanai pārskata periodā izdevumi pieauguši par 8,5 milj. *euro* jeb 14,01%, savukārt vispārējās valdības dienestu funkcijas nodrošināšanai izdevumi pieauguši par 37,7 milj. *euro* jeb 12,94%*,* kas ir otrais lielākais absolūtais izdevumu pieaugums funkcionālajām kategorijām pēc izglītības*.*

2024. gadā pašvaldību konsolidētā budžeta izdevumi pārsniedza ieņēmumus, veidojot deficītu 48,3 milj. *euro* vērtībā (skatīt 20.4. attēlu). Budžeta deficīta apjoms ir ievērojami samazinājies salīdzinājumā ar 2023. gadu, kad tas sasniedza 155,9 milj. *euro*  un bija augstākais budžeta deficīts pēdējo desmit gadu laikā. Pašvaldību konsolidēta budžeta ieņēmumi pārskata periodā ir auguši ievērojami straujāk salīdzinājumā ar izdevumiem un kopumā budžeta deficīts ir samazinājies par 107,6 milj. *euro* salīdzinājumā ar 2023. gadu.

*20.4. attēls. Pašvaldību konsolidētā budžeta finansiālā bilance 2015. – 2024. gads (milj. euro)*

Pamatbudžeta deficīts veido 99,84% no pašvaldību konsolidētā budžeta deficīta. Ziedojumu un dāvinājumu budžets 2024. gadā veidoja nelielu daļu no kopējiem ieņēmumiem un bija 0,8 milj. *euro* jeb 0.02% no konsolidētā ieņēmumu kopbudžeta 3 747,77 milj. *euro.* Ziedojumu un dāvinājumu izdevumi pārskata periodā veido 0,8 milj. *euro* jeb 0,02% no konsolidētā izdevumu kopbudžeta 3 796,08 milj. *euro*. Ziedojumu un dāvinājumu budžeta deficīts 2024. gadā veidoja 78,5 tūkst. *euro*.

# Konsolidētā pašvaldību pamatbudžeta izpilde

**Konsolidētā pašvaldību pamatbudžeta ieņēmumi** 2024. gadā bija 3 747,0 milj. *euro*, kas salīdzinājumā ar 2023. gadu ir par 268,9 milj. *euro* jeb 7,73% vairāk (skatīt 20.1. tabulu). Līdzīgi kā konsolidētajā pašvaldību budžetā, arī konsolidētajā pamatbudžetā lielāko ieņēmumu daļu veido nodokļu ieņēmumi – 63,09%, un transferti, kas veido 29,39% no konsolidētā pašvaldību pamatbudžeta ieņēmumiem.

Konsolidētā pašvaldību pamatbudžeta ieņēmumi –

**3 747 000 948** *euro*

*20.1. tabula. Pašvaldību pamatbudžeta ieņēmumu izmaiņas (euro)*

|  |  |  |  |  |  |  |
| --- | --- | --- | --- | --- | --- | --- |
| Klasifi-kācijas kods | Posteņa nosaukums | Budžeta izpilde | | Palielinājums (+), samazinājums (–)  (1.– 2.) | Procentuālās izmaiņas  (3./2. x 100) | |
| **pārskata periodā** | **iepriekšējā pārskata periodā** |
| A | **B** | **1** | **2** | **3** | **4** | |
| I. | **IEŅĒMUMI KOPĀ** | **3 747 000 948** | **3 478 147 561** | **268 853 387** | **7.73** |
| 1.0. | Nodokļu ieņēmumi | 2 364 004 506 | 2 125 618 987 | 238 385 519 | 11.21 | |
| 2.0. | Nenodokļu ieņēmumi | 98 752 383 | 97 422 971 | 1 329 412 | 1.36 | |
| 3.0. | Maksas pakalpojumi un citi pašu ieņēmumi | 176 172 719 | 160 173 234 | 15 999 485 | 9.99 | |
| 4.0. | Ārvalstu finanšu palīdzība | 6 745 694 | 7 506 363 | -760 669 | -10.13 | |
| 5.0. | Transferti | 1 101 325 646 | 1 087 426 006 | 13 899 640 | 1.28 | |
|  |  |  |  |  |  | |

Būtisks ieņēmumu palielinājums par 11,21% jeb 238,4 milj. *euro* ir nodokļu ieņēmumiem, kas 2024. gadā bija 2 364,0 milj. *euro.* Pārskata periodā 99,22% no nodokļu ieņēmumiem pašvaldību kopbudžetā veido iedzīvotāju ienākuma nodoklis (IIN) un nekustamā īpašuma nodoklis (NĪN). Šis īpatsvars ir nedaudz samazinājies salīdzinājumā ar iepriekšējo pārskata periodu, kad tas veidoja 99,37% no pašvaldību pamatbudžeta ieņēmumiem.

Pašvaldību vidējiem ieņēmumiem uz vienu iedzīvotāju ir tendence ar katru gadu palielināties. Pārskata periodā pašvaldību vidējie ieņēmumi uz vienu iedzīvotāju ir 2 001,7 *euro* (skatīt 20.5. attēlu), kas pārsniedz 2023. gada rādītāju par 154,6 *euro* jeb 8,37%.

A map of the state of latvia

Description automatically generated

*20.5. attēls. Pašvaldību ieņēmumi uz vienu iedzīvotāju 2024. gadā (euro uz vienu iedzīvotāju[[1]](#footnote-2))*

Visaugstākie ieņēmumi uz vienu pašvaldības iedzīvotāju pārskata periodā ir Mārupes novada pašvaldībai – 2 711,0 *euro*, Ropažu novada pašvaldībai – 2 532,9 *euro* un Ādažu novada pašvaldībai – 2 335,8 *euro*. 2024. gadā, tāpat kā iepriekšējos trīs pārskata periodus, zemākie ieņēmumi uz vienu pašvaldības iedzīvotāju ir Olaines novada pašvaldībai – 1 737,5 *euro*. Vēl divas pašvaldības, kurām ieņēmumu skaits uz vienu iedzīvotāju nepārsniedz 1 800,0 *euro* ir arī Rēzeknes novada pašvaldība – 1 750,0 *euro* un Limbažu novada pašvaldība – 1 766,2 *euro*.

Saskaņā ar likumu “Par valsts budžetu 2024. gadam un budžeta ietvaru 2024., 2025. un 2026. gadam” IIN sadalījums starp pašvaldību budžetiem un valsts budžetu noteikts attiecīgi 75% un 25% apmērā. 2024. gadā faktiskie IIN ieņēmumi pašvaldību budžetos no Valsts kases sadales konta, pārsniedzot divu miljardu atzīmi, veidoja 2 108,2 milj. *euro*, kas ir par 232,5 milj. *euro* jeb 12,4% lielāki salīdzinājumā ar 2023. gadu.

2024. gadā pašvaldību IIN faktiskie ieņēmumi pārsniedza plānoto IIN ieņēmumu apjomu par 6,44% jeb 127,5 milj*. euro,* kurus pašvaldībām ir iespēja novirzīt savu funkciju īstenošanai un citu neparedzētu izdevumu segšanai. Kopš 2022. gada IIN nodokļa ieņēmumu apjomam ir tendence pieaugt ik gadu un to kopējais pieaugums salīdzinājumā ar 2021. gadu sasniedz 658,2 milj*. euro.*

Nekustamā īpašuma nodokļa (NĪN) ieņēmumi 2024. gadā veido 237,3 milj. *euro*, kas salīdzinājumā ar 2023. gadu palielinājušies par 791,3 tūkst. *euro* jeb 0,33%. Nodokļa pieaugumu galvenokārt veido nekustamā īpašuma nodoklis par ēkām – 2,1 milj. *euro* jeb 2,83% un nekustamā īpašuma nodoklis par mājokļiem – 480,7 tūkst. *euro.* Ieņēmumiem no nekustamā īpašuma nodokļa par zemi 2024. gadā vērojams samazinājums par 1,8 milj. *euro* jeb 1,46% salīdzinājumā ar 2023. gadu. Izmaiņas NĪN ieņēmumos galvenokārt saistīts ar 2022. gadā sākto piespiedu nomas reformu, kas paredz, ka no 2024. gada 1. janvāra ar nekustamā īpašuma nodokli neapliek pašvaldībai piederošo zemi (tās daļu), uz kuru pastāv likumiskās zemes lietošanas tiesības.

2024. gadā pašvaldību vidējie nekustamā īpašuma nodokļa ieņēmumi uz vienu iedzīvotāju ir 126,8 *euro*, kas pārsniedz 2023. gada līmeni par 1,2 *euro*. Šim rādītājam ir vērojama ikgadēja pieauguma tendence. Iepriekšējā pārskata periodā bija novērojams 2,9 *euro* pieaugums. Lielākie īpašuma nodokļa ieņēmumi uz vienu iedzīvotāju nemainīgi, kā 2023. gadā, ir Saulkrastu novada pašvaldībai – 195,2 *euro*, Rīgas valstspilsētas pašvaldībai – 192,2 *euro* un Mārupes novada pašvaldībai – 188,2 *euro* (skatīt 20.6. attēlu). Mazākie īpašuma nodokļa ieņēmumi uz vienu iedzīvotāju ir Daugavpils valstspilsētas pašvaldībai – 46,1 *euro,* Līvānu novada pašvaldībai – 49,4 *euro* un Rēzeknes valstspilsētas pašvaldībai – 50,8 *euro*.

A map of the state of latvia

Description automatically generated

*20.6. attēls. Pašvaldību nekustamā īpašuma nodokļa ieņēmumi uz vienu iedzīvotāju 2024. gadā (euro uz vienu iedzīvotāju[[2]](#footnote-3) )*

Ievērojams ieņēmumu pieaugums ir pašvaldību ieņēmumiem no maksas pakalpojumiem un citiem pašu ieņēmumiem. Salīdzinot ar 2023. gadu tie ir palielinājušies par 16,0 milj. *euro* jeb 9,99% un veido 176,2 milj. *euro.* Novērojamais pieaugums ir mazāks salīdzinājumā ar iepriekšējā pārskata perioda rādītāju, kad tas bija 25,4 milj. *euro* jeb 18,8%. Lielākās absolūtās un procentuālās pieauguma izmaiņas pārskata periodā veido:

* Rīgas valstspilsētas pašvaldības ieņēmumu palielinājums par 10,0 milj. *euro* jeb 34,32 %, no kuriem vislielāko ietekmi radījis citu iepriekš neklasificētu pašu ieņēmumu pieaugums par 8,3 milj. *euro* jeb 153,03%, veidojot 13,7 milj. *euro*. Tāpat arī būtiski pieauguši ieņēmumi par zemes nomu – 1,7 milj. *euro* jeb 34,89%. Būtiskākais samazinājums salīdzinājumā ar 2023. gadu novērojams ieņēmumiem par nedzīvojamā nekustamā īpašuma nomu – 781,4 tūkst. *euro* jeb 14,04% un tie pārskata periodā ir 4,8 milj. *euro*.
* Madonas novada pašvaldības ieņēmumu palielinājums par 1,3 milj. *euro* jeb 39,50%, palielinājušies ieņēmumi no iestāžu sniegtajiem maksas pakalpojumiem un citi pašu ieņēmumi par 331,6 tūkst. *euro* jeb 10,36%, ieņēmumi par nomu un īri – 249,9 tūkst. *euro* jeb 40,67% un citi iepriekš neklasificētie pašu ieņēmumi – 931,46 tūkst. *euro.*

Lielākās absolūtās un procentuālās samazinājuma izmaiņas pašvaldību ieņēmumiem no maksas pakalpojumiem pārskata periodā veido:

* Valkas novada pašvaldības ieņēmumu samazinājums par 1,6 milj. *euro* jeb 34,02%, kas lielākoties pamatojams ar strauju citu iepriekš neklasificētu pašu ieņēmumu samazināšanos par 1,7 milj. *euro* jeb 96,60%, ko radīja samazinājums ieņēmumiem no Valgas pašvaldības kopējā projekta realizācijas.
* Jūrmalas valstspilsētas pašvaldības ieņēmumu samazinājums par 1,2 milj. *euro* jeb 48,80%, kas, līdzīgi kā Valkas novada pašvaldībā, pamatojams ar strauju citu iepriekš neklasificētu pašu ieņēmumu samazināšanos par 1,4 milj. *euro* jeb 75,29%. Būtiskākais samazinājums saistīts ar iepriekšējā pārskata periodā saņemtajiem pārējiem maksas pakalpojumiem un citiem pašu ieņēmumiem, tajā skaitā naudas līdzekļiem par izbeigtiem projektu būvdarbu līgumiem. Atsevišķi ieņēmumu posteņi, piemēram ieņēmumi no iestāžu sniegtajiem maksas pakalpojumiem, līdzīgi kā citās pašvaldībās, pieauga, sasniedzot 816,9 tūkst. *euro,* kas ir pieaugums par 174,9 tūkst. *euro* jeb 27,24%.

2024. gadā ieņēmumi no ārvalstu finanšu palīdzības ir samazinājušies par 760,7 tūkst. *euro* jeb 10,13% un bija 6,7 milj. *euro.* Būtiskāko iespaidu uz šo izmaiņu atstāja ieņēmumi Eiropas strukturālo un investīciju fondu projektu un pasākumu īstenošanai, kas ir samazinājušies par 578,2 tūkst. *euro* jeb 85,05%. Samazinājums skaidrojams ar to, ka iepriekšējā pārskata periodā Daugavpils valstspilsētas pašvaldība pabeidza vairāku Eiropas Savienības 2014. – 2020. gadu plānošanas perioda projektu realizāciju par kopējo summu 576,0 tūkst. *euro,* savukārt pārskata periodā pašvaldības līdzvērtīgus projektus neuzsāka.

Samazinājušies ir arī ieņēmumi no citu Eiropas Savienības politiku instrumentu līdzfinansēto projektu un pasākumu īstenošanas un citu valstu finanšu palīdzības programmu īstenošanas, saņemtā ārvalstu finanšu palīdzība. Pārskata periodā tie veido 6,6 milj. *euro,* kas ir par 182,5 tūkst. *euro* jeb 2,67% mazāk nekā 2023. gadā.

Transfertu ieņēmumi 2024. gadā bija 1 101,3 milj. *euro*, palielinājums ir par 13,9 milj. *euro* jeb 1,28% salīdzinājumā ar 2023. gadu. Palielinājumu veido valsts budžeta transferti, kas pieauguši par 36,7 milj. *euro* jeb 3,45%, būtiskas izmaiņas tajos veido: pašvaldību saņemtie valsts budžeta transferti, kas pieauguši par 123,2 milj. *euro* jeb 14,80%, pašvaldību no valsts budžeta iestādēm saņemtie transferti Eiropas Savienības politiku instrumentu un pārējās ārvalstu finanšu palīdzības līdzfinansētajiem projektiem (pasākumiem), kas samazinājušies par 47,9 milj. *euro* jeb 32,07%, un pašvaldību budžetā saņemtā dotācija no pašvaldību finanšu izlīdzināšanas fonda, kas samazinājušies par 38,7 milj. *euro* jeb 47,67%*.* Samazinājums skaidrojams ar to, ka daudzām pašvaldībām 2024. gadā pieauga nodokļu ieņēmumi, īpaši no iedzīvotāju ienākuma nodokļa (IIN), kas automātiski samazina to nepieciešamību pēc izlīdzināšanas dotācijas. Būtisks samazinājums novērojams pašvaldību saņemtiem transfertiem no valsts budžeta daļēji finansētām atvasinātām publiskām personām un no budžeta nefinansētām iestādēm – par 22,8 milj. *euro* jeb 93,20%, kas pārskata periodā ir 1,7 milj. *euro.*

Lielākais palielinājums no valsts budžeta iestādēm saņemtiem transfertiem Eiropas Savienības politiku instrumentu un pārējās ārvalstu finanšu palīdzības līdzfinansētajiem projektiem (pasākumiem) ir Jēkabpils novada pašvaldībai – par 11,6 milj. *euro* jeb 345,58%, ko veido saņemtie transferti no Centrālās finanšu un līgumu aģentūras projektu realizācijai, lielākais no kuriem ir plūdu risku novēršana Jēkabpilī.

Būtiskākais samazinājums no valsts budžeta iestādēm saņemtiem transfertiem Eiropas Savienības politiku instrumentu un pārējās ārvalstu finanšu palīdzības līdzfinansētajiem projektiem (pasākumiem) ir Rīgas valstspilsētas pašvaldībai – par 36,4 milj. *euro* jeb 58,41%.

**Konsolidētā pašvaldību pamatbudžeta izdevumi** 2024. gadā veido 3 795,2 milj. *euro*, kas ir par 161,0 milj. *euro* jeb 4,43 % vairāk nekā 2023. gadā (skatīt 20.2. tabulu). Pieaugumu veido uzturēšanas izdevumi – 248,4 milj. *euro*, jeb 8,12 %, savukārt kapitālie izdevumi ir samazinājušies par 87,3 milj. *euro*, jeb 15,21%. Pēdējo gadu laikā rādītājam ir tendence pieaugt līdzās ar konsolidētā pašvaldību pamatbudžeta ieņēmumiem.

Konsolidētā pašvaldību pamatbudžeta

izdevumi –

**3 795 232 584***euro*

*20.2. tabula Pašvaldību pamatbudžeta izdevumu izmaiņas 2024. gadā (euro)*

| Klasifi-kācijas kods | Posteņa nosaukums | Budžeta izpilde | | Palielinājums (+), samazinājums (–)  (1.– 2.) | Procentuālās izmaiņas  (3./2. x 100) |
| --- | --- | --- | --- | --- | --- |
| pārskata periodā | iepriekšējā pārskata periodā\* |
| A | B | 1 | 2 | 3 | 4 |
|  | **IZDEVUMI KOPĀ** | **3 795 232 584** | **3 634 220 753** | **161 011 831** | **4.43** |
| 1.0. | **Uzturēšanas izdevumi** | **3 308 210 186** | **3 059 850 364** | **248 359 822** | **8.12** |
| 1.1. | Kārtējie izdevumi | 2 696 582 380 | 2 499 253 731 | 197 328 649 | 7.90 |
| 1.2. | Procentu izdevumi | 105 218 526 | 71 826 819 | 33 391 707 | 46.49 |
| 1.3. | Subsīdijas, dotācijas un sociālie pabalsti | 498 225 106 | 481 009 260 | 17 215 846 | 3.58 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība | 8 184 174 | 7 760 554 | 423 620 | 5.46 |
| 1.4. | Kārtējie maksājumi Eiropas Savienības budžetā un starptautiskā sadarbība | 3 528 068 | 2 130 576 | 1 397 492 | 65.59 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 4 656 106 | 5 629 978 | -973 872 | -17.30 |
| 2.0. | **Kapitālie izdevumi** | **487 022 398** | **574 370 389** | **-87 347 991** | **-15.21** |
| 2.1. | Pamatkapitāla veidošana | 482 672 342 | 549 476 411 | -66 804 069 | -12.16 |
| 2.2. | Kapitālo izdevumu transferti | 4 350 056 | 24 893 978 | -20 543 922 | -82.53 |
|  |  |  |  |  |  |

Lielākie konsolidētā pašvaldību pamatbudžeta izdevumi 2024. gadā bija: Rīgai – 1 433,0 milj. *euro,* Daugavpilij – 136,0 milj. *euro* un Liepāja – 125,6 milj. *euro.* Rīgas valstspilsētas pašvaldības izdevumi veido 35,57% no kopējiem pašvaldību budžeta izdevumiem.

Zemākie konsolidētā pamatbudžeta izdevumi pārskata periodā bijuši Varakļānu novada pašvaldībai – 5,5 milj. *euro*, kas veido vien 0,01% no kopējiem pašvaldību budžeta izdevumiem. Tā ir vienīgā pašvaldība, kuras izdevumi nepārsniedz 10 milj. *euro*. Otrā pašvaldība ar zemākajiem izdevumiem ir Valkas novada pašvaldība, kuras konsolidētā pamatbudžeta izdevumi 2024. gadā bija 17,1 milj. *euro.*

2024. gadā pašvaldību vidējie pamatbudžeta izdevumi uz vienu iedzīvotāju veido 2 027,5 *euro,* kas ir par 97,5 *euro* vairāk nekā 2023. gadā.Lielākie kopējie pamatbudžeta izdevumi uz vienu iedzīvotāju 2024. gadā ir Mārupes novada pašvaldībai – 2 624,6 *euro*, Jūrmalas valstspilsētas pašvaldībai – 2 373,5 *euro* un Rīgas valstspilsētas pašvaldībai – 2 367,5 *euro.*

Mazākie kopējie konsolidētā pamatbudžeta izdevumi uz vienu iedzīvotāju 2024. gadā ir Limbažu novada pašvaldībai – 1 707,7 *euro,* Rēzeknes novada pašvaldībai – 1 742,0 *euro* un Daugavpils valstspilsētas pašvaldībai – 1 747,8 *euro* (skatīt 20.7. attēlu).

A map of the state of latvia

Description automatically generated

20.7. attēls. Pašvaldību kopējie izdevumi uz vienu iedzīvotāju 2024. gadā (euro uz vienu iedzīvotāju[[3]](#footnote-4))

Līdzīgi kā 2023. gadā, būtiski palielinājušies izdevumi atlīdzībai, tajā skaitā atalgojumam un darba devēja valsts sociālās apdrošināšanas obligātajām iemaksām, pabalstiem un kompensācijām – par 241,5 milj. *euro* jeb 14,48%*.* Šie izdevumi pārskata periodā veido 57,73% no pašvaldību konsolidētiem pamatbudžeta uzturēšanas izdevumiem. Izdevumu pieaugums pamatojams ar minimālās algas palielinājumu un ar papildu finansējumu darba samaksas izlīdzināšanai pašvaldībās strādājošajiem ar vidējo atalgojumu valstī, atbilstoši Valsts un pašvaldību institūciju amatpersonu un darbinieku atlīdzības likumā noteiktajam.

Lielākais atlīdzības izdevumu palielinājums otro gadu pēc kārtas novērojams Rīgas valstspilsētas pašvaldībai. Pārskata periodā tās izdevumi atlīdzībai pieauguši par 72,8 milj. *euro* jeb 16,4%. Procentuāli lielākais atlīdzības izdevumu palielinājums ir Ogres novada pašvaldībai – 14,2 milj. *euro* jeb 27,59%, tas ir arī otrais lielākais absolūtais pieaugums starp pašvaldībām. Atlīdzības izdevumu pieaugums ir novērojams absolūti visās pašvaldībās, un pieaugums svārstās no 2,15% Valkas novada pašvaldībā līdz 27,59% iepriekš minētajā Ogres novada pašvaldībā.

Neskatoties uz cenu kāpuma un inflācijas ietekmi, pašvaldību budžeta izdevumi precēm un pakalpojumiem 2024. gadā samazinājušies līdz 786,7 milj. *euro*. Salīdzinot ar iepriekšējo pārskata periodu, izdevumi samazinājušies par 44,2 milj. *euro* jeb 5,32%, kas galvenokārt saistīts ar energoresursu cenu stabilizēšanos un efektīvāku resursu izmantošanu. Neskatoties uz kopējo izdevumu samazinājumu, atsevišķās pozīcijās vērojams pieaugums. Pašvaldības palielinājušas izdevumus par sakaru pakalpojumiem, kas sasniedza 6,5 milj. *euro* veidojot pieaugums par 0,1 milj. *euro* jeb 1,46% salīdzinājumā ar 2023. gadu. Izdevumi par nekustamā īpašuma uzturēšanu palielinājušies par 6,5 milj. *euro* jeb 7,47%, sasniedzot 93,8 milj. *euro*.

Izdevumi par komunālajiem pakalpojumiem kopumā samazinājušies, tostarp par siltumenerģiju, kas 2024. gadā veidoja 52,9 milj. *euro*, tas ir, par 23,0 milj. *euro* jeb 30,35% mazāk nekā 2023. gadā. Tāpat samazinājušies izdevumi par kurināmo, sasniedzot 28,4 milj. *euro*, kas ir par 8,9 milj. *euro* jeb 23,73% mazāk nekā 2023. gadā. Šis samazinājums galvenokārt saistīts ar zemākām energoresursu cenām un siltāku apkures sezonu.

Izdevumi par elektroenerģiju samazinājušies par 11,5 milj. *euro* jeb 20,64%, sasniedzot 44,1 milj. *euro*, ko var skaidrot ar lētākām elektroenerģijas cenām un hibrīdu darba modeli, kuru īsteno daļā no pašvaldību administrācijām. Izdevumi par ēdināšanu pašvaldību iestādēs saglabājušies augsti, sasniedzot 97,4 milj. *euro*, kas ir par 6,0 milj. *euro* jeb 6,57% vairāk nekā iepriekšējā pārskata periodā. Tas norāda uz pieaugošajām pārtikas cenām un uzturēšanas vajadzībām.

Vislielāko izdevumu samazinājumu par siltumenerģiju izdevās nodrošināt Rīgas valstspilsētas pašvaldībai – par 11,2 milj. *euro* jeb 45,68%, Daugavpils valstspilsētas pašvaldībai – par 1,9 milj. *euro* jeb 46,96% un Rēzeknes valstspilsētas pašvaldībai – par 1,2 milj. *euro* jeb 57,93%. Pārskata periodā tikai piecām pašvaldībām neizdevās samazināt izdevumus par siltumenerģiju, no kurām visbūtiskāk tie ir pieauguši Smiltenes novada pašvaldībai – par 247,1 tūkst. *euro* jeb 91,72%.

Pašvaldību izdevumu dinamiku 2024. gadā turpināja ietekmēt Eiropas Centrālās bankas monetārā politika, kas vērsta uz inflācijas kontroli. Ņemot vērā, ka valsts aizdevuma procentu likmes nosaka, pamatojoties uz Valsts kasei finanšu tirgos pieejamām finanšu resursu izmaksām, 2023. gadā turpinātā procentu likmju paaugstināšana ir palielinājusi pašvaldību izdevumus par saņemto aizdevumu apkalpošanu, tādējādi būtiski paaugstinot kārtējā gada izdevumus. Procentu izdevumi 2024. gadā pieauguši par 33,4 milj. *euro* jeb 46,49%, sasniedzot 105,2 milj. *euro*. Tajā skaitā procentu maksājumi Valsts kasei palielinājušies par 32,2 milj. *euro* jeb 84,27% un ir 70,3 milj. *euro*.

2024. gadā pašvaldību izdevumi subsīdijām, dotācijām un sociālajiem pabalstiem palielinājušies par 17,2 milj. *euro* jeb 3,58%, sasniedzot 498,2 milj. *euro*. No tiem subsīdijas komersantiem sabiedriskā transporta pakalpojumu nodrošināšanai (par pasažieru regulārajiem pārvadājumiem) pieaugušas par 8,7 milj. euro jeb 5,05%, veidojot 182,0 milj. *euro*. Šis pieaugums parāda pieaugošās sabiedriskā transporta uzturēšanas izmaksas un pašvaldību centienus nodrošināt iedzīvotājiem pieejamus transporta pakalpojumus, neskatoties uz inflāciju un citiem sadārdzinājumiem. Vislielākais izdevumu pieaugums subsīdijām komersantiem sabiedriskā transporta pakalpojumu nodrošināšanai ir Rīgas valstspilsētas pašvaldībai – par 7,1 milj. *euro* jeb 4,87%. Kopējā dotācija pārskata periodā SIA “Rīga satiksme” no Rīgas valstspilsētas pašvaldības budžeta bija 142,3 milj. *euro*. Otrs lielākais pieaugums – Jūrmalas valstspilsētas pašvaldībai – par 2,9 milj. *euro* jeb 120,69%.

Pārskata periodā pašvaldību sociāla rakstura maksājumi un kompensācijas, salīdzinot ar 2023. gadu, pieauguši par 6,7 milj. *euro* jeb 3,06%, sasniedzot 226,5 milj. *euro*. No tiem vislielākais izdevumu pieaugums vērojams postenī “Pašvaldību pirktie sociālie pakalpojumi iedzīvotājiem”, kas ietver samaksu par aprūpi mājās, ilgstošas sociālās aprūpes un sociālās rehabilitācijas institūciju sniegtajiem pakalpojumiem, kā arī pārējiem sociālajiem pakalpojumiem saskaņā ar pašvaldību saistošajiem noteikumiem. Šie izdevumi palielinājušies par 18,0 milj. *euro* jeb 19,85%, veidojot 108,9 milj. *euro*. Būtisku daļu no šī pieauguma veido tieši Rīgas valstspilsētas pašvaldība – par 14,3 milj. *euro* jeb 23,86%. Šis pieaugums galvenokārt saistīts ar palīdzības sniegšanu rīdziniekiem mājokļa jautājumos, tai skaitā renovāciju.

2024. gadā pašvaldību izdevumi sociālajiem pabalstiem naudā samazinājušies par 9,2 milj. *euro* jeb 12,87%, sasniedzot 62,2 milj. *euro*. No tiem garantētā minimālā ienākuma pabalsts naudā samazinājies par 1,9 milj. *euro* jeb 13,81%, sasniedzot 11,9 milj. *euro*. Pārējie pašvaldību budžeta veiktie maksājumi iedzīvotājiem naudā samazinājušies par 2,7 milj. *euro* jeb 27,36%, veidojot 7,1 milj. *euro*. Papildus tam valsts un pašvaldību nodarbinātības pabalsti naudā samazinājušies par 2,9 milj. *euro* jeb 68,68%, veidojot 1,3 milj. *euro*.

2024. gadā vidējie izdevumi pašvaldību sociālajiem pabalsti naudā uz vienu iedzīvotāju ir 33,2 *euro,* kas ir par 4,7 *euro* jeb 12,32 % mazāk kā 2023. gadā (skatīt 20.8. attēlu)*.*

A map of the state of latvia

Description automatically generated

*20.8. attēls. Pašvaldību izdevumi sociālajiem pabalstiem uz vienu iedzīvotāju 2024. gadā (euro uz vienu iedzīvotāju[[4]](#footnote-5))*

Lielākie izdevumi pašvaldību sociālajiem pabalstiem naudā uz vienu iedzīvotāju 2024. gadā ir: Ludzas novada pašvaldībai, kur uz vienu iedzīvotāju gadā izmaksāti 74,0 *euro* – Krāslavas novada pašvaldībai – 73,53 *euro* un Rēzeknes novada pašvaldībai – 70,0 *euro*.

Vismazākie izdevumi pašvaldību sociālajiem pabalstiem naudā uz vienu iedzīvotāju ir Ādažu novada pašvaldībai – 8,1*euro*, Jūrmalas valstspilsētas pašvaldībai – 9,1 *euro* un Mārupes novada pašvaldībai – 10,5 *euro*. Trijās iepriekš minētajās pašvaldības arī iepriekšējā pārskata periodā bija vismazākie izdevumi pašvaldību sociālajiem pabalstiem naudā uz vienu iedzīvotāju.

Sākot ar 2024. gadā 1. janvāri tika palielināts minimālo ienākumu slieksnis. Likumdošana paredz to ikgadēju pārskatīšanu, pamatojoties uz ienākumu mediānu. Valsts noteica garantētā minimālā ienākuma (GMI) slieksni pirmajai vai vienīgajai personai mājsaimniecībā 20% apmērā no ienākumu mediānas jeb 137 *euro*, bet pārējām personām mājsaimniecībā – 96 *euro*.

2024. gadā no valsts budžeta līdzekļiem turpināja segt pašvaldību faktiskos izdevumus, kas radušies, sniedzot atbalstu Ukrainas civiliedzīvotājiem — tostarp nodrošinot izmitināšanu, ēdināšanu, sociālo palīdzību un integrācijas pasākumus. Atbalsts ietvēra arī izglītības pieejamības nodrošināšanu bērniem un jauniešiem, psihosociālā atbalsta sniegšanu, tulkošanas un valsts valodas apguves iespējas, kā arī sabiedrības integrācijas un informēšanas pasākumus.

2024. gadā valsts turpināja nodrošināja atbalstu mājsaimniecībām apkures izdevumu kompensēšanai, īpaši mērķējot uz mājsaimniecībām ar zemu ienākumu līmeni. Atbalsta pasākumu īstenošanā būtiska loma bija pašvaldībām, kas veica pieteikumu pieņemšanu, ienākumu līmeņa izvērtēšanu un lēmumu pieņemšanu par atbalsta piešķiršanu, tādējādi nodrošinot atbalsta pieejamību iedzīvotājiem visā Latvijas teritorijā. Pašvaldības arī bija atbildīgas par informatīvo atbalstu iedzīvotājiem par pieejamajām atbalsta iespējām apkures sezonā.

No 2023. gada 1. jūlija valsts turpināja līdzfinansēt pašvaldību izdevumus, sedzot 30% no mājsaimniecībām izmaksātā garantētā minimālā ienākuma pabalsta un mājokļa pabalsta. 2024. gadā šī kārtība saglabājās, nodrošinot pašvaldībām finansiālu atbalstu GMI pabalsta  – 11,9 milj. *euro* un mājokļa pabalsta – 19,6 milj. *euro* izmaksām, kas kopumā veidoja ievērojamu sociālās palīdzības daļu.

2024. gadā pašvaldības lielāko daļu pamatbudžeta izdevumu — 87,17% novirza uzturēšanas izdevumiem, bet 12,83% – kapitālajiem izdevumiem. Šī attiecība salīdzinājumā ar iepriekšējo pārskata periodu ir mainījusies par 2,97% palielinoties uzturēšanas izdevumiem un attiecīgi samazinoties kapitālajiem izdevumiem. No kapitālajiem izdevumiem būtisks samazinājums novērojams izdevumiem kapitālajam remontam un rekonstrukcijai – par 32,6 milj. *euro* jeb 12,2%, kā arī pamatlīdzekļu un ieguldījuma īpašumu izveidošana un nepabeigtā būvniecība – par 62,2 milj. *euro* jeb 41,42%.

Nozīmīgs pieaugums kapitālajiem izdevumiem vērojams transporta būvju īstenošanā – par 32,0 milj. *euro* jeb 58,39%. Praktiski visu šo palielinājumu veido Rīgas valstspilsētas pašvaldība – 30,2 milj. *euro* jeb 61,65%, ko novirzīja satiksmes infrastruktūras sakārtošanā – satiksmes pārvads no Tvaika ielas uz Kundziņsalu būvniecība, Jorģa Zemitāna tilta pārbūve, Mūkusalas ielas krastmalas nostiprināšana un saistītās infrastruktūras būvniecība. Mārupes novada pašvaldībā izdevumi transporta būvju īstenošanai pieauga par 2,1 milj. *euro* jeb 52,74%, ko pamatā novirzīja ceļu un infrastruktūras objektu attīstībā.

Pārskata periodā pašvaldību pamatbudžetā izdevumi pārsniedz ieņēmumus un finansiālās bilances rezultāts ir deficīts 48,2 milj. *euro* vērtībā. Salīdzinot ar 2023. gadu, deficīts ir samazinājies par 107,9 milj. *euro* jeb 69,10%.

Finansiālais deficīts 2024. gadā pamatbudžetā ir veidojies 21 pašvaldībā, kas ir par 14 pašvaldībām mazāk nekā 2023. gadā. Lielākais finansiālais deficīts izveidojies Rīgas valstspilsētas pašvaldībai – 33,1 milj. *euro*, Valmieras novada pašvaldībā – 9,9 milj. *euro,* Jelgavas valstspilsētas pašvaldībai – 9,4 milj. *euro.* (skatīt 20.9. attēlu).

A map of the state of latvia

Description automatically generated

*20.9. attēls. Pašvaldību pamatbudžeta finansiālā bilance 2024. gadā*

2024. gadā pamatbudžeta finansiālās bilances pārpalikums (ieņēmumu pārsniegums pār izdevumiem) ir 22 pašvaldībām. Pārskata periodā lielākais pamatbudžeta finansiālais pārpalikums izveidojies Ropažu novada pašvaldībā – 12,0 milj. *euro,* Daugavpils valstspilsētas pašvaldībai – 8,0 milj. *euro,* un Jēkabpils novada pašvaldībā – 4,8 milj. *euro.*

Vismazākā ieņēmumu un izdevumu starpība konsolidētajā pamatbudžetā novērojama Ādažu novada pašvaldībā, kur tā ir tikai 52,0 tūkst. *euro.*

Pašvaldību budžeta deficīta finansēšanai izmantoti aizņēmumi un naudas līdzekļu atlikumi. 2024. gadā naudas līdzekļu atlikumi pārskata periodā beigās bija 450,8 milj. *euro* jeb par 56,5 milj. *euro* mazāk kā 2023. gadā.

2024. gadā dažādu projektu īstenošanai pašvaldības pamatbudžetā ir saņēmušas aizņēmumus 197,8 milj. *euro,* kas jau trešo gadu pēc kārtas samazinās un ir par 36,8 milj. *euro* jeb 15,69 % mazāk kā 2023. gadā. Tas ir būtisks samazinājums, salīdzinājumā ar iepriekšējo pārskata periodu, kad aizņēmumu apjoms samazinājās par salīdzinoši mazāku summu – 14,5 milj. *euro*. 2024. gadā pašvaldības atmaksājušas aizņēmumus 201,8 milj. *euro* vērtībā, kas ir nedaudz vairāk, salīdzinājumā ar 2023. gadu, kad pašvaldības atmaksāja 193,6 milj. *euro*.

Vislielākais saņemto aizņēmumu apjoma palielinājums pārskata periodā salīdzinājumā ar 2023. gadu ir Rīgas valstspilsētas pašvaldībai – 10,0 milj. *euro* un kopā tie ir 78,3 milj. *euro* (jauni aizņēmumi pilsētas infrastruktūras izbūvei un teritorijas labiekārtošanas, medicīnas iestāžu infrastruktūra atjaunošanai kā arī uzlabošanas un atjaunošanas darbiem skolās).

Otrais lielākais saņemto aizņēmumu apjoma palielinājums 2024. gadā ir Jelgavas novada pašvaldība – par 2,8 milj. *euro* (jauni aizņēmumi novada infrastruktūras attīstībai kā arī objektu energoefektivitātes uzlabošanai) un Talsu novada pašvaldība – par 2,7 milj. *euro* (izglītības iestāžu un publiski pieejamās infrastruktūras attīstība). Kopumā saņemto aizņēmumu apjoma palielinājums novērojams 16 pašvaldībās.

Būtisks saņemto aizņēmumu apjoma samazinājums novērojams Liepājas valstspilsētas pašvaldībai – par 9,1 milj. *euro,* Ogres novada pašvaldība – par 8,6 milj. *euro* un Daugavpils valstspilsētas pašvaldībai – par 6,9 milj. *euro.*

# Konsolidētā pašvaldību ziedojumu un dāvinājumu budžeta izpilde

**Konsolidētie pašvaldību ziedojumu un dāvinājumu ieņēmumi** 2024. gadā veido 771,4 tūkst. *euro*, kas salīdzinājumā ar 2023. gadu ir samazinājušies par 189,0 tūkst. *euro* jeb 19,68% (skatīt 20.3. tabulu). Tas ir straujš samazinājums pēc iepriekšējā pārskata perioda, kad konsolidētiem ziedojumu un dāvinājumu ieņēmumiem palielinājās par 172,4 tūkst. *euro.*

Pašvaldību saņemtie ziedojumi un dāvinājumi –

**771 433** *euro*

*20.3. tabula* *Pašvaldību ziedojumu un dāvinājumu budžeta ieņēmumu izmaiņas 2024. gadā (euro)*

|  |  |  |  |  |  |
| --- | --- | --- | --- | --- | --- |
| Klasifi-kācijas kods | Posteņa nosaukums | Budžeta izpilde | | Palielinājums (+), samazinājums (–)  (1.– 2.) | Procentuālās izmaiņas  (3./2. x 100) |
| **pārskata periodā** | **iepriekšējā pārskata periodā** |
| A | **B** | **1** | **2** | **3** | **4** |
| I | **IEŅĒMUMI KOPĀ** | **771 433** | **960 429** | **-188 996** | **-19.68** |
| 5.0 | Transferti | 100 | 150 | -50 | -33.33 |
| 6.0. | Ziedojumi un dāvinājumi | 771 333 | 960 279 | -188 946 | -19.68 |
|  |  |  |  |  |  |

Konsolidētos ziedojumu un dāvinājumu budžeta ieņēmumus galvenokārt veido juridisko personu ziedojumi un dāvinājumi naudā 536,4 tūkst. *euro* vērtībā jeb 69,53% no kopējiem ziedojumu un dāvinājumu ieņēmumiem. Otra būtiska daļa ir ziedojumi un dāvinājumi, kas saņemti no fiziskajām personām, tie pārskata periodā ir 234,7 tūkst. *euro* jeb 30,43 %

**Konsolidētie pašvaldību ziedojumu un dāvinājumu izdevumi** 2024. gadā veido 849,9 tūkst. *euro*, kas salīdzinājumā ar 2023. gadu ir palielinājušies par 41,3 tūkst. *euro* jeb 5,11%. Izmaiņas atbilstoši noteiktajam būtiskuma līmenim nav būtiskas (skatīt 20.4. tabulu).

Pašvaldību izlietotie ziedojumi un dāvinājumi –

**849 942***euro*

Ziedojumu un dāvinājumu budžeta izdevumu struktūrā 41,0 % veido izdevumi izglītības funkcijas nodrošināšanai, kam izlietoti 348,5 tūkst. *euro*, kas salīdzinājumā ar 2023. gadu samazinājušies par 87,3 tūkst. *euro* jeb 20,03%. Otru lielāko izdevumu daļu 39,24% apjomā veido izdevumi atpūtas, kultūras un reliģijas funkciju nodrošināšanai, kam izlietoti 333,5 tūkst. *euro*. Salīdzinājumā ar iepriekšējo pārskata periodu šī izdevumu daļa ir pieaugusi par 105,1 tūkst. *euro* jeb 20,03%.

*20.4. tabula* *Pašvaldību ziedojumu un dāvinājumu budžeta izdevumu izmaiņas 2024. gadā (euro)*

| Klasifi-kācijas kods | Posteņa nosaukums | Budžeta izpilde | | Palielinājums (+), samazinājums (–)  (1.– 2.) | | Procentuālās izmaiņas  (3./2. x 100) |
| --- | --- | --- | --- | --- | --- | --- |
| pārskata periodā | iepriekšējā pārskata periodā |
| A | B | 1 | 2 | | 3 | 4 |
| I | **IZDEVUMI KOPĀ** | **849 942** | **808 609** | | **41 333** | **5.11** |
| 1.0. | **Uzturēšanas izdevumi** | **574 748** | **488 536** | | **86 212** | **17.65** |
| 1.1. | Kārtējie izdevumi | 528 653 | 453 926 | | 74 727 | 16.46 |
| 1.3. | Subsīdijas, dotācijas un sociālie pabalsti | 43 217 | 33 199 | | 10 018 | 30.18 |
| 1.4. | Kārtējie maksājumi Eiropas Savienības budžetā un starptautiskā sadarbība | 2 878 | 0 | | 1 696 | 143.49 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 0 | 0 | | -229 | -100.00 |
| 2.0. | **Kapitālie izdevumi** | **275 194** | **320 073** | | **-44 879** | **-14.02** |
|  |  |  |  | |  |  |

# Konsolidācija

Konsolidēto pašvaldību budžetu izpildi veido no pašvaldību konsolidētajiem pārskatiem, kas iekļauj pašvaldību budžeta iestāžu un kopīgo iestāžu iesniegtos budžeta izpildes pārskatus.

Ieņēmumi/izdevumi

konsolidēti par

**233 000 327***euro*

Konsolidētajā pašvaldību budžetu izpildes pārskatā izslēgtas šādas pozīcijas:

**Ieņēmumi/izdevumi – 233 000 227 *euro* vērtībā**, t.sk.:

* Pašvaldību iemaksas un saņemtās dotācijas no pašvaldību finanšu izlīdzināšanas fonda (izdevumu EKK 7260 ieņēmumu kods 18.6.4.0.) – 197 790 688 *euro* vērtībā;
* Pašvaldību transferti citām pašvaldībām (izdevumu EKK 7210, ieņēmumu kods 19.2.0.0.) – 35 200 670 *euro* vērtībā;
* Citi iepriekš neklasificēti pašu ieņēmumi (izdevumu EKK 7210, ieņēmumu kods 21.4.9.0.) – 8 869 *euro* vērtībā;

**Pašvaldību uzturēšanas izdevumu transferti** **starp dažādiem budžeta veidiem**: (izdevumu EKK 7200, ieņēmumu kods 19.1.0.0.) – 100 *euro* vērtībā.

1. Šajā skaidrojumā aprēķinos lietots vidējais iedzīvotāju skaits teritorijā pārskata gada laikā (2024. gada sākuma dati) saskaņā ar Centrālās statistikas pārvaldes mājaslapā publicētiem datiem) [↑](#footnote-ref-2)
2. Šajā skaidrojumā aprēķinos lietots vidējais iedzīvotāju skaits teritorijā pārskata gada laikā (2024. gada sākuma dati) saskaņā ar Centrālās statistikas pārvaldes mājaslapā publicētiem datiem) [↑](#footnote-ref-3)
3. Šajā skaidrojumā aprēķinos lietots vidējais iedzīvotāju skaits teritorijā pārskata gada laikā (2024. gada sākuma dati ) saskaņā ar Centrālās statistikas pārvaldes mājaslapā publicētiem datiem) [↑](#footnote-ref-4)
4. Šajā skaidrojumā aprēķinos lietots vidējais iedzīvotāju skaits teritorijā pārskata gada laikā (2024. gada sākuma dati) saskaņā ar Centrālās statistikas pārvaldes mājaslapā publicētiem datiem) [↑](#footnote-ref-5)